## Ályktun Landsfundar Sjálfsbjargar Landssambands Hreyfihamlaðra um hjálpartækjamál hreyfihamlaðra.

Landsfundur Sjálfsbjargar Landsambands Hreyfihamlaðra haldinn þann 23. September 2023 skorar á ríkisstjórn að endurskoða reglugerð 760/2021 um úthlutun hjálpartækja með tilliti til ákvæða samnings Sameinuðuþjóðanna um réttindi fatlaðs fólks (SRFF).

Í 26. Grein SRFF kemur fram að:

„Aðildarríkin skulu gera árangursríkar og viðeigandi ráðstafanir, þar á meðal með jafningjastuðningi, til þess að gera fötluðu fólki kleift að öðlast og viðhalda sem mestu sjálfstæði, fullri líkamlegri, andlegri og félagslegri getu, ásamt starfsgetu, og að taka fullan þátt á öllum sviðum lífsins án aðgreiningar.“

Núverandi reglugerð er of takmarkandi hvað varðar jafnan rétt fatlaðs fólks til lífs og lífsgæða.

Staðan á Íslandi í dag er sú að fatlað fólk fær engan stuðning til kaupa á hjálpartækjum til frístunda, þjálfunar né útivistar, en þetta eru mjög eðlilegir þættir í daglegu lífi fólks á Íslandi.

Landsfundur Sjálfsbjargar Landssambands Hreyfihamlaðra telur nauðsynlegt að í ljósi komandi lögfestingar SRFF í íslensk lög að íslenska ríkið endurskoði afstöðu sína til styrkja vegna hjálpartækja.